विदेशी फ्रान्चाइज खेल्न पाउनुपर्ने उथप्पाको माग
भारतका पूर्वब्याट्सम्यान रोबिन उथप्पाले आफूजस्ता खेलाडीले विदेशी फ्रान्चाइज ट्वान्टी–२० क्रिकेटमा खेल्न पाउनुपर्ने माग राखेका छन् । भारतीय क्रिकेट बोर्ड बीसीसीआईले पुरुष खेलाडीलाई विदेशमा फ्रान्चाइज ट्वान्टी–२० क्रिकेट खेल्न अनुमति दिँदैन ।
नयाँ दिल्ली — भारतका पूर्वब्याट्सम्यान रोबिन उथप्पाले आफूजस्ता खेलाडीले विदेशी फ्रान्चाइज ट्वान्टी–२० क्रिकेटमा खेल्न पाउनुपर्ने माग राखेका छन् । भारतीय क्रिकेट बोर्ड बीसीसीआईले पुरुष खेलाडीलाई विदेशमा फ्रान्चाइज ट्वान्टी–२० क्रिकेट खेल्न अनुमति दिँदैन ।भारतीय खेलाडीका लागि इन्डियन प्रिमियर लिग (आईपीएल) खेल्नु एक मात्र विकल्प छ । बीबीसीसँगको कुराकानीमा उथप्पाले भनेका छन्, ‘कृपया भगवान्, हामीलाई विदेशमा खेल्न दिइयोस् ।’उथप्पाले विदेशमा खेल्न नपाउँदा भारतीय खेलाडीले आर्थिक र अनुभव दुवै आधारमा अवसर गुमाइरहेको दाबी गरे । बीसीसीआईले बिग बास, क्यारेबियन प्रिमियर लिगजस्ता अन्य ठूला फ्रान्चाइज ट्वान्टी–२० क्रिकेटमा भारतीय खेलाडीलाई खेल्द दिँदैन ।भारतीय महिला खेलाडीले मात्र विदेशमा खेल्न पाउने गरेका छन् । सन् २००८ मा आईपीएल सुरु भएयता यसका सबै संस्करण खेलेका उथप्पाले विदेशमा खेल्न नपाउँदा आफूजस्ता सबै भारतीय खेलाडी दुःखित रहेको दाबी गरे ।यसअघि अर्का भारतीय खेलाडी सुरेश रैनाले पनि विदेशी फ्रान्चाइज ट्वान्टी–२० क्रिकेटमा खेल्न पाउनुपर्ने माग गरेका थिए । बीसीसीआईको नेतृत्वमा पूर्वखेलाडी तथा कप्तान सौरभ गांगुली आएयता विदेशमा खेल्न पाउने माग सुनिने खेलाडीले विश्वास लिएका छन् ।